Rīgā

|  |  |
| --- | --- |
| Datums skatāms laika zīmogā | Nr. 18/TA-309 |
| Uz 09.02.2021. | Nr. 622.9/17-3-13/21 |

Saeimas Ilgtspējīgas

attīstības komisijai

Par datu pārvaldības

un pieejamības politiku

Ministru kabinets ir iepazinies ar Saeimas Ilgtspējīgas attīstības komisijas (turpmāk – komisija) 2021. gada 9. februāra vēstuli Nr. 622.9/17-3-13/21 par datu pārvaldības un pieejamības politiku (turpmāk – vēstule) un sniedz šādu informāciju.

Lai izpildītu vēstulē izteikto lūgumu izvirzīt ambiciozākus mērķus datu pārvaldības un koplietošanas jomā, nekā tos šobrīd paredz sagatavotās Digitālās transformācijas pamatnostādnes 2021.–2027. gadam, Ministru kabinets:

a) izvērtēs problēmjautājumus, kas saistīti ar tiesisko ietvaru valsts pārvaldes datu koplietošanas nodrošināšanai, un nepieciešamības gadījumā sešu mēnešu laikā sagatavos un izskatīs priekšlikumus minētā tiesiskā ietvara pilnveidošanai;

b) viena gada laikā iesniegs Saeimā attiecīgus likumprojektus, ja valsts pārvaldes datu koplietošanas nodrošināšanai būs nepieciešams papildu normatīvais regulējums;

c) izvērtēs Vides aizsardzības un reģionālās attīstības ministrijas iespējas veicināt un stiprināt koordināciju un uzraudzību valsts informācijas sistēmu, koplietošanas platformu un datu pārvaldības attīstības nodrošināšanai, paredzot šīs jomas pastāvīgai attīstībai nepieciešamos finanšu līdzekļus gan Eiropas Savienības fondu finansējuma, gan valsts budžeta ietvaros.

Vienlaikus Ministru kabinets lūgs Vides aizsardzības un reģionālās attīstības ministriju apzināt iespējas un iesniegt komisijā rīcības plānu pasākumiem, lai trīs gadu laikā vismaz 50 % valsts informācijas sistēmu nodrošinātu datu pieejamību, izmantojot vienoto datu izplatīšanas un pārvaldības platformu.

Pielikumā: Ministru kabineta 2021. gada 11. marta sēdes protokola   
Nr. 25 50. § izraksts.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu